google/wiki40b huggingface dataset:
Dėmėtoji hiena

Kūno matmenys

Tai stambiausia hieninių šeimos rūšis. Suaugusios kūno ilgis 95–165,8 cm, pečių aukštyje 70–91,5 cm. Serengetyje subrendę patinai sveria 40,5–55,0 kg, suaugusios patelės 44,5–63,9 kg. Zambijoje gyvenančios dėmėtosios hienos stambesnės, čia patinų vidutinis svoris 67,6 kg, o patelių 69,2 kg. Yra pasitaikiusių ir 81,7–90 kg pavienių individų. Apytikriai apskaičiuota, kad jau anksčiau išnykusios Eurazijos populiacijos hienos sverdavo apie 102 kg.

Santykiai su žmonėmis

Kaip ir daugelis plėšrūnų, dėmėtosios hienos vengia žmonių artumo ir šviesiu paros metu laikosi iki 300 metrų atstumo. Naktimis drąsesnės ir laikosi mažesniu atstumu sekdamos žmogų. Nepaisant pasitaikančių žmonių užpuolimų, tokie atvejai yra reti, dažniau pasitaiko rugsėjo mėnesį, kada žmonės miega lauke. Žmones medžiojančios ir ėdančios dėmėtosios hienos turi būti gana stambios. Pavyzdžiui 1962 m. Malavyje, Mlandžėje (Mlanje) 27 žmones sudorojusios hienos svėrė 72–77 kg. Puola dažniausiai moteris, vaikus ar negaluojančius, paliegusius vyrus. Gausu atvejų, kada gamtos tyrinėtojai vengdami jos nasrų, įkopdavo į medį.
Jegvardas

Istorija

Pirmą kartą Jegvardas minimas 574 metais.
Chaoso teorija

Chaoso teorija – matematikos sritis, tirianti labai jautrių pradinėms sąlygoms dinaminių sistemų elgseną. Šioms chaotinėms sistemoms maži pradinių sąlygų skirtumai duoda plačiai nukrypstančius rezultatus (vadinamasis „drugelio efektas“), kas daro ilgalaikes prognozes neįmanomomis, nors sistemos yra deterministinės (kurių ateities elgsena pilnai nusakoma pradinėmis sąlygomis, be jokių atsitiktinių elementų). Kitais žodžiais tariant, deterministinė šių sistemų kilmė nepadaro jų nuspėjamomis. Tokia elgsena vadinama chaosu ir ji stebima daugelyje natūralių sistemų.
Chaoso teorija taikoma įvairiose srityse: fizikoje, biologijoje, ekonomikoje, filosofijoje ir kt.

Jautrumas pradinėms sąlygoms

Jautrumas pradinėms sąlygoms reiškia, kad kiekvienas taškas tokioje sistemoje yra arti kitų taškų, nors tų gretimų taškų trajektorijos smarkiai išsiskiria.
Šis efektas dar yra žinomas kaip „drugelio efektas“, nes taip Edwardas Lorencas 1972 m. savo leidinyje American Association for the Advancement of Science pavadino Predictability: Does the Flap of a Butterfly’s Wings in Brazil set off a Tornado in Texas? (liet. Ar gali drugelio sparnų suplazdėjimas Brazilijoje sukelti Teksase tornadą?). Suplazdėjimas reiškia mažus pokyčius pradinėse sąlygose, kurie sukelia grandininius įvykius, o jie pasireiškia dideliu mastu.

Topologinis maišymasis

Šiuo atveju reiškia tokį dinaminės sistemos plėtimąsi arba judėjimą, kurio metu viena dalis atsiduria bet kurioje kitoje tos sistemos vietoje. Realiame gyvenime ši sąvoka gali būti suprasta stebint įvairių spalvų dažų maišymąsi.
Amir Maimon

Ambasadoriaus postas Lietuvoje

Prieš paskyrimą Vilniuje 2012-2014 m. laikotarpiu dirbo Šiaurės Europos departamento direktoriumi Izraelio užsienio reikalų ministerijoje.
Ambasadoriaus A. Maimon kadencijos laikotarpiu suaktyvėjo kultūriniai ryšiai tarp Izraelio ir Lietuvos, pradėti abipusiai moksleivių mainai, paminklais pažymėtos kai kurios su Lietuvos žydų istorija susijusios vietos. Ambasadorius aplankė daug Lietuvos žydų paveldo vietų visoje Lietuvoje ir aktyviai dalyvavo Lietuvos visuomeniniame gyvenime.
Siekdamas istorinio susitaikinimo A. Maimonas, būdamas ambasadoriumi, aplankė Lietuvos partizanų vado Adolfo Ramanausko-Vanago dukterį ir pasveikino gimtadienio proga, pabrėždamas, kad „jo valstybė gerbia ir vertina [lietuvių] laisvės kovą, kuriai vadovavo <...> Adolfas Ramanauskas Vanagas.“ Taip diplomatas sureagavo į Rūtos Vanagaitės teiginių sukeltą skandalą.
Zainskas

Istorija

Zainskas ėmė augti apie 1652 m. pastatytą karinę tvirtovę.
1956 m., statant Zainsko VRE, įkurta Naujojo Zajaus gyvenvietė (nuo 1962 m. – miesto tipo gyvenvietė). 1978 m. ji sujungta su Senuoju Zajumi į Zainsko miestą.
Spoldingo didysis tiltas

Istorija

Tiltas pastatytas 1838 m. Jis sujungė miesto turgaus aikštes vakarinėje upės pusėje (dabartinė Tilto gatvė) ir Spoldingo Šv. Marijos ir Šv. Mikalojaus bažnyčią rytinėje upės dalyje (dabartinė Bažnyčios gatvė).
1975 m. liepos 24 d. Spoldingo didysis tiltas įtrauktas į Jungtinės Karalystės paveldo sąrašą.

Konstrukcija

Tiltas pastatytas iš akmens. Konstrukciją sudaro viena arka su penkių skydų parapetu. Tilto viduryje išraižyti pastatymo metai – 1838 m.
Karvio pagrindinė mokykla

Istorija

Vilniaus r. Karvio pagrindinė mokykla 2010 m. išregistruota.
Raumenų distrofija

Ligos apibrėžimas

Raumenų distrofija yra genetinė liga. Kiekvieną iš raumenų distrofijos formų lemia specifinio geno, „klaida“. Žmonės, kurie suserga raumenų distrofija, turi neteisingą informaciją arba jos trūkumą savo genuose, todėl negaminami proteinai reikalingi sveikam raumenų funkcionavimui.
Ilgainiui, žmonės sergantys neuromuskuliniais susirgimais praranda galimybę vaikščioti, kalbėti ir galiausiai, kvėpuoti. Kai kuriems ligoniams šis susirgimas yra fatališkas. Kol kas nėra atrastas joks šios ligos gydymo būdas.

Raumenų distrofijos rūšys

Atskiros raumenų distrofijos formos skiriasi. Priklausomai nuo formos, pažeidžiamos nevienodos raumenų grupės. Simptomų sunkumas ir pobūdis, amžius, kuriame šie simptomai atsiranda, kaip greitai simptomai progresuoja ir kuria linkme paveldėtas susirgimas eis, tai faktoriai, kurie lemia raumenų distrofijos formų skirtumus. Net ir esant vienodam susirgimui, skirtingiems žmonėms gali pasireikšti skirtingi simptomai.

Paveldimumas

Raumenų distrofija yra genetinė liga, kuri gali būti perduodama iš kartos į kartą arba pasireikšti netikėtai vienam iš šeimos narių kaip tam tikro geno mutacijos rezultatas. Sūnūs moterų, kurios yra šio susirgimo nešiotojos (pažeistas genas, bet moterims nepasireiškia jokie simptomai) turi 50% riziką susirgti, o dukros, 50% riziką tapti nešiotojomis. Diušeno raumenų distrofija (DRD) suserga maždaug 1 iš 3600 vyriškos lyties kūdikių.
Priešingai, nei priimta manyti, raumenų distrofija nėra tik vaikų susirgimas – jis gali paliesti kiekvieną. Kai kurios raumenų distrofijos formos gali pasireikšti kūdikystėje arba ankstyvoje vaikystėje, tačiau atskiros formos, ir vėlesniame amžiuje.

Gydymas

Raumenų distrofijos gydymo nėra, o tik simptomų lengvinimas ir kontrolė. Gydytojai stengiasi surasti geriausią kelią simptomų kontrolei, kad vaikai, paaugliai ir suaugusieji galėtų kaip įmanoma labiau gyventi komfortiškai ir laimingai.

Fizinė terapija

Fizinė terapija padeda pacientams pagerinti raumenų tvirtumą ir funkcijas. Tam tikri pratimai padeda išvengti sutraukimo, raumenų, sąnarių sustandėjimo ir to pasekoje sukeliamo skausmo.

Medikamentinis gydymas

Tam tikrų formų raumenų distrofijos simptomams gydyti skiriami medikamentai, dažniausiai steroidai, kaip Diušeno atveju – prednizonas, paaugliams su miotonine distrofija – mexilitinas raumenų relaksacijai, kortikosteroidai vaikams, kad išliktų kuo ilgesnė vaikščiojimo galimybė.
Europinė audinė

Išvaizda

Dydžiu ir išvaizda panaši į šešką ir ūdrą. Europinė audinė labai panaši į kanadinę audinę, tik truputį mažesnė. Kailis nuo rudos iki tamsiai durpinės spalvos, tankus, žvilgantis, lūpos ir pakaklė baltos.

Gyvenama aplinka ir elgesys

Gyvena arti vandens, gerai plaukioja ir nardo. Minta vandens gyviais – žuvimis, varlėmis, vėžiais, taip pat ir paukščiais.

Paplitimas

Natūraliai gyveno ar gyvena atskiruose Ispanijos, Prancūzijos, Rumunijos, Švedijos, Lenkijos regionuose ir didžiojoje Rusijos dalyje, bet ne toliau į rytus nei Uralo kalnai.

Grėsmingai nykstanti rūšis

Europinė audinė įrašyta į Lietuvos raudonosios knygos 0(Ex) kategorija, kadangi, manoma, jau išnykusi. Išnykimo priežastis – žmonių introdukuotos didesnės kanadinės audinės, kurios Lietuvoje ir išstūmė vietinę rūšį. Europinės audinės beveik išnyko daugelyje Europos kraštų, išskyrus keletą atokių šiaurės rytų Europos vietų.
Lesoto politinė sistema

Lesoto politinė sistema – Lesoto politinių sprendimų priėmimo sistema. Nacionalinė šventė, Nepriklausomybės diena – spalio 4 d.

Valstybė

Pagal 1993 m. konstituciją Lesotas – konstitucinė monarchija. Nominalus valstybės vadovas – karalius, jis atlieka reprezentacinę funkciją. Sostas paveldimas. Pagal papročių teisę Genčių vadų taryba turi teisę pašalinti karalių, paskelbti kitą karaliaus sosto paveldėtoją, vietoj nepilnamečio monarcho paskirti laikiną valstybės valdytoją.
Įstatymus leidžia dvejų rūmų parlamentas, kurį sudaro Lesoto Senatas ir Nacionalinis Susirinkimas.
Senatą sudaro 33 nariai, iš jų 22 yra genčių vadai (šios vietos paveldimos), 11 narių ministrui pirmininkui patarus skiria karalius.
Nacionalinį Susirinkimą sudaro 120 narių, iš kurių 80 renkami pagal mažoritarinę, 40 – pagal proporcinę rinkimų sistemą 5 metams tiesioginiais visuotiniais rinkimais.
Vykdomoji valdžia priklauso ministrų kabinetui, vadovaujamam ministro pirmininko. Pagal konstituciją, ministru pirmininku skiriamas Nacionaliniame Susirinkime daugumą turinčios partijos vadovas.
Apygardoms vadovauja apygardų sekretoriai ir apygardų karininkai, skiriami ministro pirmininko.

Teisė

Teismų sistemą sudaro Aukščiausiasis Teismas (teismo pirmininką skiria karalius ministrui pirmininkui patarus), Apeliacinis teismas, magistratų ir kaimo vietovėse – tradiciniai teismai.

Ginkluotosios pajėgos

Karo tarnyba savanoriška. Vyriausiojo kariuomenės vado pareigas faktiškai eina ministras pirmininkas, kartu ir gynybos ministras. Ginkluotosioms pajėgoms tiesiogiai vadovauja kariuomenės vadas. Lesotas turi tik sausumos pajėgas. Jose yra 2050 žmonių, 4 šarvuotosios kovos mašinos, 18 šarvuotųjų mašinų vidaus tvarkai palaikyti, du velkamosios artilerijos pabūklai, 4 nekoviniai lėktuvai, 11 sraigtasparnių.
Policijoje tarnauja 3000, Nacionalinio saugumo tarnyboje – 300 žmonių (2004 m.). Karinės išlaidos – 32 mln. JAV dolerių, 2,3% BVP (2004 m.).
Eurovoc

Europos žodynas „Eurovoc“ – sisteminis terminų, įvairių žodžių ir žodžių junginių, frazių sąrašas. Jo paskirtis – tiksliai atspindėti kokioje nors dokumentų sistemoje esančių dokumentų turinį ir tikslius prasminius ryšius.
Europos žodynas – tai daugiakalbis tezauras, itin svarbus ES institucijoms (dokumentų informacijai apdoroti). Jis skirtas ES institucijų tarnautojams, bibliotekoms, dokumentų tarnyboms ir dokumentų duomenų bazėms bei jų paslaugų vartotojams.
Eurovoc yra platus daugiadalykinis tezauras. Jame ypač kreipiamas dėmesys į nacionalinių parlamentų dokumentiką.

Istorija

Europos Bendrijų Komisijos ir Europos Bendrijų oficialiųjų leidinių biuro iniciatyva žodynas „Eurovoc“ buvo pradėtas rengti 1982 m. Europos Parlamento Generalinio tiriamųjų darbų direktorate. 1984 m. paskelbtas pirmasis žodyno leidimas 7 kalbomis: anglų, danų, prancūzų, vokiečių, graikų, olandų, italų. „Eurovoc“ sudarė 2 tomai – abėcėlinis ir sisteminis.
1987 m. pasirodė antrasis leidimas 9 kalbomis – papildytas ispanų ir portugalų kalbomis. 1995 m. išleistas trečiasis leidimas. Nuo 2000 m. gruodžio 22 d. publikuotas Europos žodyno „Eurovoc“ 3.1 leidimas, 11 kalbų (be minėtų papildyta švedų ir suomių), skelbiamas internete.

„Eurovoc“ lietuvių kalba

1995 m. Lietuvos Respublikos Seimo kanceliarija pasirašė sutartį su Europos Bendrijų oficialiųjų leidinių biuru dėl „Eurovoc“ žodyno vertimo ir leidimo lietuvių kalba. Darbo ėmėsi vertėjų (D. Tekorienė, L. Pažūsis, G. Karpuvienė, D. Didžiulytė, O. Armalytė, R. Sakalaitė), konsultantų ir lietuvių kalbos specialistų kolektyvas.
1996 m. vertėjai pateikė pirminį „Eurovoc“ vertimo variantą. Toliau išversti terminai buvo derinami su atitinkamų sričių terminologija. Šį darbą atliko teisininkas Stasys Stačiokas ir kitų teisininkų grupė (vadovas - prof. Vilenas Vadapalas), Bronius Kuzmickas, Antanas Buračas, V. Valiukėnas, Pranas Baltrėnas, Z. Mačionis, K. Petkevičius, Jadvyga Žvironaitė, Bronius Gražvydas Baranauskas, A. Kazlauskienė, K. Kadziauskienė. Darbo grupė posėdžiuose aptarinėdavo kiekvieną terminą, po to - Lietuvių kalbos komisijos nariai. Į pagalbą kvietėsi vertėjus, įvairių sričių specialistus.
Nuo 1997 m. LR Seimo kompiuterinę informacijos sistemą papildė ES teisės aktų dokumentų paieškos posistemė; joje skelbiami dokumentai yra sisteminami pagal Europos žodyną.
Pagal „Eurovoc“ žodyną sisteminami ir kiti Lietuvos Respublikos Seimo Informacijos sistemos dokumentai, LR teisės aktai.
Organizacijos misija

Organizacijos misija – pagrindinė funkcija, kurią organizacija atlieka visuomenėje, nurodanti gaminius ar paslaugas, kurias ji teikia.
Organizacijos misija gali būti vienas iš organizacijos tikslų, bet ne visada. Organizacijos misija gali tapti vienu iš organizacijos tikslų, kai to siekia kas nors, turintis daug įtakos organizacijoje. Ji gali tapti vienu iš organizacijos tikslų, kai organizacija turi kelias skirtingas ir sunkiai derinamas misijas. Ji taip pat gali tapti vienu iš organizacijos tikslų, kai organizacijoje dominuoja vykdytojai arba organizacijos ideologija.
Valgomasis tampriukas

Literatūra

Lietuvos grybų atlasas, Vincentas Urbonas, Kaunas, Lututė, 2007, ISBN 978-9955-692-59-1, 176 psl.
Karašo-Severino apskritis

Geografija

Du trečdalius apskrities užima Pietų Karpatų kalnai: Banato, Carku-Godianu, Černėjaus masyvai. Vakaruose paviršius leidžiasi į Banato lygumą. Pietiniu apskrities pakraščiu teka Dunojus. Kitos didesnės upės: Timišas, Černa, Karašas, Nera.
Smegenų plovimas (TV laida)

Smegenų plovimas (norv. Hjernevask) yra norvegų mokslo dokumentinė laida, transliuota Norvegijos valstybinės televizijos NRK 2010 m. Laidą sudaro septyni epizodai, kuriuose kalbinami Norvegijos, JAV ir Dižiosios Britanijos mokslininkai homoseksualumo, lyties, rasės, smurto ir kitomis temomis. Prodiuseriai – Harald Eia ir Ole Martin Ihle.
2010 m. Eia buvo apdovanotas Fritt Ord garbės apdovanojimu, skiriamu už žodžio laisvę. Transliacijos pasekoje Norvegijos vyriausybė nutraukė finansavimą Šiaurės šalių lyčių institutui ir jį uždarė.
Rugsėjo 20

Vardadieniai

Eustachijus – Matas – Vainorė – Vainoras – Vaišgirdas – Vaižgantas – Tautgirdė
Vytautas Meškauskas

Biografija

1931–1935 studijavo teisę Vytauto Didžiojo universitete.
1940 m. pasitraukė į Vokietiją. Nuo 1947 m. dirbo laikraščio „Mintis“ redakcijoje, 1949 m. jo leidėjas ir redaktorius. 1952 m. persikėlė į JAV, apsigyveno Čikagoje. 1952–1953 laikraščio „Atspindžiai“ redaktorius, nuo 1954 m. „Vienybės“ redaktoriaus padėjėjas.
Maksimiliano baudžiamasis teisynas

Maksimiliano baudžiamasis teisynas (vok. Maximilianische Halsgerichtsordnung, vok. Tiroler Malefizordnung - Tirolio Malefio teisena, vok. Halsgerichtsordnung für Tirol - Tirolio baudžiamoji teiseina) - pirmoji baudžiamosios teisės kodifikacija vokiškai kalbančiose valstybėse. 1499 m. priėmė Tirolio žemės kunigaikštis erhercogas Maksimilianas (Maximilian I).

Turinys

Maksimiliano baudžiamasis kodeksas reguliavo baudžiamąją teiseną, tačiau apėmė ir materialinės (baudžiamosios) teisės normas (nustatytos bausmės už nusikaltimus ir baudžiamuosius nusižengimus).
Baudžiamojoje teisenoje pagrindinis vaidmuo - teisėjo bei prisiekusiųjų. Gynėjo institutas nenumatytas. Perskaičius kaltinamąjį raštą, buvo išklausomas kaltinamasis ir liudytojai. Pagal to meto teisinę sampratą niekas negalėjo būti nubaustas neprisipažinęs. Prisipažinimui išgauti leista kankinti (ordalijos) apklausos (peinliche Befragung) metu.
Atskiri (kalavijo teisės) teismai dėl kankinimų bei mirties bausmės turėjo gauti vyskupinių miesto bei dvaro teismų leidimą.
Maksimiliano baudžiamasis teisynas vėliau tapo ir Karolio V teisyno (Constitutio Criminalis Carolina) dalimi. Neteko galios 1770 m. įsigaliojus Constitutio Criminalis Theresiana.
José Carlos Mariátegui

Chosė Karlosas Mariategis (José Carlos Mariátegui La Chira; 1894 m. birželio 14 d. Mokegvoje – 1930 m. balandžio 16 d.) – Peru žurnalistas, filosofas, politinis aktyvistas, daręs didelę įtaką Lotynų Amerikos socializmui.
Propagavo marksizmo idėjas, tačiau jas siūlė taikyti ne kopijuojant Europos modelį, o pritaikant pagal Lotynų Amerikos sąlygas. Mariátegui savo darbuose, kurių garsiausias „Septynios interpretacinės esės apie Peru reaybę“, kritikuoja latifundijų šeimininkų vykdomą žmonių išnaudojimą, nagrinėja ekonomines, socialines, kultūrines problemas. 1928 m. įkūrė Peru komunistų partiją.
José Carlos Mariátegui idėjomis vėliau rėmėsi Švytinčio kelio, Tupak Amaru judėjimai.
Nenuorama

Nenuorama – Lietuvos moksleivių laikraštis (mėnraštis), ėjęs nuo 1993 m. rugpjūčio iki 2000 m. Vilniuje.

Istorija

Leidėjas almanachas „Tautodailė“. Tiražas 1993 m. – 2200 egz., 1997 m. – 2100 egz.
Vyr. redaktorė Kristina Marcinkaitė (Lietuvos rekordų knyga 1993 m. ją paskelbė jauniausia laikraščio vyriausiąja redaktore – laikraščio įsteigimo metu jai buvo 13 metų), redaktorė D. Martinkėnaitė.
Viktoras Alekna

Biografija

Baigė Raseinių gimnaziją. 1933–1937 m. Vytauto Didžiojo universitete studijavo lotynų kalbą, lietuvių literatūrą ir pedagogiką.
1937–1938 m. buvo karo tarnyboje Lietuvos karo mokykloje. Dirbo „Naujosios Romuvos“ redakcijoje. 1938–1945 m. mokytojavo Raseinių žydų, Alytaus, Kauno, Laukuvos gimnazijose.
1945 m. suimtas, kalėjo Vorkutoje, ten susipažino su savo žmona. 1957 m. grįžo į Lietuvą, Švenčionėliuose dirbo melioracijoje, Švenčionėlių internatinės mokyklos žemės ūkio vedėjas, 1960–1975 m. mokytojavo Jonavos rajono Skarulių aštuonmetėje mokykloje ir Širvintų raj. mokyklose. 1967 m. Vilniaus universitete neakivaizdžiai baigė lietuvių kalbą ir literatūrą. Nuo 1976 m. gyveno Kantrimiškyje (Širvintų raj.), nuo 1998 m. Vilniuje. 1990–1991 m. Širvintų 1-ojoje vidurinėje mokykloje dėstė tikybą, 1991–1992 m. Vilniaus Gedimino technikos universitete – kalbos kultūrą.

Kūryba

Pirmieji rašiniai buvo išspausdinti 1931 m. leidiniuose „Karys“ bei „Ūkininko patarėjas“, vėliau – „Rytas“, „Pavasaris“, „Židinys“, „Lietuvos mokykla“, o 1935–1940 m. daugiau kaip 40 recenzijų žurnale „Naujoji Romuva“. 1937–1938 m. žurnale „Kariūnas“ išspausdino eilėraščių ir apsakymų. Nuo 1957 m. savo rašinius spausdino Švenčionėlių rajono laikraštyje „Naujas gyvenimas“, laikraščiuose „Tarybinis mokytojas“, „Tiesa“, „Literatūra ir menas“, Širvintų rajono laikraštyje „Lenino keliu“, žurnale „Kultūros barai“, rajono laikraštyje „Širvinta“, savaitraštyje „Dienovidis“ bei laikraštyje „Apžvalga“. Iš viso periodikoje išspausdino daugiau kaip 750 įvairaus pobūdžio rašinių.
1980 m. „Literatūra ir kalba“ XVI t. išspausdino S. Nėries poezijos dažnumų žodyną. Parengė S. Nėries kūrybos tritomį, išleistas 1984 m.

Visuomeninė veikla

Nuo 1926 m. Ateitininkų federacijos narys, nuo 1991 m. Lietuvos žurnalistų draugijos narys, 1991–1998 m. Širvintų tremtinių choro narys, 1993–1998 m. LKDP Širvintų skyriaus pirmininkas, 1995–1998 m. Bočių sąjungos Širvintų skyriaus pirmininkas, nuo 1998 m. Lietuvos atsargos karininkų sąjungos narys, 1998–2000 m. LKDP mandatų ir etikos komisijos pirmininkas, nuo 1999 m. Lietuvos rašytojų sąjungos narys.
Infront

Infront Sports & Media AG - Šveicarijos sporto teisių agentūra. Bendrovė platina didelių renginių sporto teises. Greta Sportfive - didžiausia šios srities įmonė pasaulyje. Adidas akcininko Robert Louis-Dreyfus iki jo mirties 2009 m. bei buvusio futbolininko ir TV komentatoriaus Günter Netzer vadovauta įmonė už 1,5 mlrd. frankų įgijo teises dėl 2006 m. pasaulio futbolo čempionato Vokietijoje. Per savo dukterinę įmonę taip pat platina Bundesligos transliavimo teises.
Juozas Repečka

Juozas Repečka (g. 1920 m. rugpjūčio 9 d. Kampuose (Utenos raj.)) – teisininkas, politologas, Lietuvių spaudos ir visuomenės veikėjas.

Biografija

1938 m. baigė Utenos gimnaziją, 1943 m. – Vilniaus universiteto Teisės fakultetą, 1943–1944 m. Vilniaus universitete sudijavo ekonomiką. 1940 m. – Vyčio korporacijos Vilniuje pirmininkas.
1944 m. pasitraukė į Vokietiją. 1945 m. – Vokietijos lietuvių studentų centrinės atstovybės pirmininkas. 1949 m. baigė Getingeno universiteto aspirantūrą, teisės daktaras.
1950 m. išvyko į JAV. 1953–1954 m. Niujorko universitete studijavo visuomenės mokslus. 1952 m. – „Šviesos“ sambūrio pirmininkas, 1954 m. – „Demokratinio darbo talkos“ pirmininkas, 1954–1969 m. – žurnalo „Darbas“ redaktorius. Lietuvos socialdemokratų partijos Užsienio delegatūros narys, 1955 m. liepos 8 d. – Pabaltijo socialistų konferencijos dalyvis.
Valdas Kamaitis

Biografija

1979 m. baigė Lietuvos žemės ūkio akademiją, mokslinis agronomas.
Lietuvos valstiečių partijos, Valstiečių ir Naujosios demokratijos partijų sąjungos, Lietuvos valstiečių liaudininkų sąjungos Vilkaviškio rajono skyriaus narys.
1990–1995 m. Vilkaviškio rajono tarybos deputatas, nuo 2007 m. Vilkaviškio rajono savivaldybės tarybos narys.
Sutuoktinė Rita, vaikai Paulius, Šarūnė.
Naraka

Naraka (sanskritu: नरक) – hinduizmo mitologijoje pragaras arba pragarų visuma.
Apie „požeminius namus“, kuriuose demonai kankina nuodėminguosius, pirmą kartą kalbama „Atharvavedoje“ (II 14; V 19). Pagal vėlesnio laiko šaltinius, Naraka padalinta į 7 arba 21 („Manu įstatymai“, IV 88-90), arba į 28 ar 50 ratų, išsidėsčiusių vienas po kito žemiau požeminio pasaulio patala. Riboje su patala stūkso Narakos valdovo Jamos sostinė – Jamaputra, kur sprendžiamas mirusiojo likimas.
Pagal 7-ių ratų skirstymą pirmasis Narakos ratas (put) skirtas bevaikiams, antrasis (aviči) – sieloms, laukiančioms naujo įsikūnijimo, trečiajame (samhata) ir ketvirtajame (tamisra) baudžiama už menkus nusižengimus, paskutiniai trys ratai yra nugrimzdę į visišką tamsą ir skirti piktadariams nusikaltėliams. Penktajame rate (ridžiša) juos be perstojo drasko gyvatės, nuodingi vabzdžiai, laukiniai žvėrys ir paukščiai, kurie tarytum įkūnija sąžinės graužimą. Per šeštąjį ratą (kudmala) teka požeminė upė Vaitarani, užpildyta krauju ir nešvarumais, kurioje nusidėjėliai dūsta. O žemiausias yra septintasis ratas – bedugnė kakola, arba tiesiog Naraka. Čia, visiškoje tamsoje, šviečia tik viena liepsnojanti duobė, joje dega ir iki galo negali sudegti nusikaltėliai; šalia demonai juos plėšo įkaitusiomis žnyplėmis, mėto juos ant aštriadančių medžių, verda alyvoje ir t. t. Kankinimai ypač stiprūs, nes visi nusidėjėlių jausmai suaštrinti iki ribos. Ir svarbiausia: skirtingai nuo tų, kurie yra viršutiniuose šešiuose ratuose ir kurie, baigiantis tam tikram laikui, gali vėl užgimti žemėje, septintojo rato gyventojai turi kentėti iki kalpos pabaigos, t. y. iki tol, kol nebus sunaikinta Visata („Brahma – purana“ 22; „Višnu – purana“ II 6 ir kt.).
Suviliota ir pamesta

Turinys

Donas Askalonė – karštakošis nedidelio Sicilijos miestelio gyventojas, kuriam šeimos garbė ir žmonių nuomonė yra svarbiausi dalykai gyvenime. Viena iš jo dukterų, apkūnioji Matilda, ketina tekėti už Pepino Kalifano, tačiau ir būsimiesiems jaunavedžiams tėvas leidžia kartu praleisti tik keletą minučių per dieną. Nepaisant griežtos namų tvarkos, kartą šeimai nuėjus miegoti, Pepino jėga suvilioja jaunesnę Matildos seserį 15-metę Anjezą. Mergina labai išgyvena dėl šio įvykio ir, nors ir kaip mėgina tai nuslėpti, galiausiai tėvai sužino tiesą.
Prasideda tikra itališka sumaištis: donas Askalonė, saugodamas šeimos garbę, priverčia Pepino parašyti laišką Matildai, kuriame šis praneša ją paliekantis, ir pasižadėti vesti Anjezą. Tuo pačiu, nenorėdamas, kad vyresnioji duktė taptų apkalbų objektu, įkalba jai pasipiršti nusigyvenusį miestelio baroną Zapalą. Po šių piršlybų Askalonė tikisi, kad bus galima visiems pranešti ir apie Pepino jungtuves su Anjeza, tačiau sumanymas nueina niekais, kai Pepino nutaria sulaužyti pažadą vesti ir pabėga. Askalonei tenka ieškoti kito būdo gelbėti šeimos garbę ir jis nusprendžia, kad tinkamiausias tam būdas – nužudyti Pepiną. Vis tik jis pats nenori imtis šio darbo ir liepia tai atlikti vieninteliam sūnui Antonijui. Sužinojusi apie tai, Anjeza praneša policijai ir tokiu būdu gandai pasklinda po miestelį. Pepino apkaltinamas suvedžiojęs nepilnametę ir įkalinimo akivaizdoje vėl nori vesti Anzeją, tačiau tam dabar pasipriešina Askalonė. Kol visi bet kokia kaina stengiasi išsaugoti ir apginti šeimos garbę, niekas nesirūpina ko nori ir ką jaučia nuo Pepino vaiko besilaukianti Anjeza...